Verdens bedste golfspillere dyster i disse dage mod hinanden på den famøse Augusta-bane i Georgia, USA. De kæmper om søndag at kunne iføre sig den ikoniske grønne jakke som vinder af US Masters - og med i den kamp er frederikshavnske Lucas Bjerregaard fortsat. Til trods for, at den nordjyske golfspiller er med som debutant i turneringen, der oftest domineres af rutinerede verdensstjerner, så formåede Lucas Bjerregaard at klare cuttet efter anden runde, hvor halvdelen af feltet blev skåret fra. Bjerregaard gennemførte de 18 huller på præcis 72 slag, som er banens par. Da han klarede den første runde i to slag under par ligger han pt. på en delt 23.-plads. Efter de to første runder deler fem spillere førstepladsen med i alt syv slag under par. US Masters bliver ofte regnet som verdens mest prestigefyldte golfturnering og har en samlet præmiepulje på cirka 73 millioner kroner.

Referat:
Den frederikshavnske golfspiller Lucas Bjerregaard klarede cuttet i US Masters - selvom nordjyden er debutant i den prestigefyldte golfturnering